སྤྱི་ཚེས་ ༣༡-༥-༢༠༡༨ དང་ ༡-༦-༢༠༡༨ ལུ་ དར་དཀར་ནང་རྫོང་ཁག་གི རྫོང་ཁག་ཚོགས་འདུ་ཐེངས་ ༤ པ་ཚོགས་ཡོད་པའི་གྲོས་ཆོད།

**ཉིནམ་དང་པ།**

**༡༽ འགོ་བཙུགས་རྟེན་འབྲེལ་གྱི་མཛད་རིམ།**

རྫོང་ཁག་ཚོགས་འདུ་ཐེངས་ ༤ པ་འདི་ གཟའ་སྐར་ཕུན་སུམ་ཚོགས་པའི་ཉིནམ་དང་བསྟུན་ རང་ལུགས་གནམ་ལོ་ས་ཕོ་ཁྱི་ལོ་རང་ཟླ ༤ པའི་ཚེས་ ༡༧ སྤྱི་ལོ་ ༢༠༡༨ ཟླ་ ༥ པའི་ཚེས་ ༣༡ ལུ་ སྔར་སྲོལ་ལམ་ལུགས་ཐོགས་ བཞུགས་གྲལ་ཕུན་སུམ་ཚོགས་པའི་མཛད་རིམ་དང་བཅས་འགོ་བཙུགས་གནང་ཡོད།

**༢༽ ཁྲི་འཛིན་གྱིས་འགོ་འབྱེད་གསུང་བཤད།**

ཁྲི་འཛིན་གྱིས་ ད་རེས་ རྫོང་ཁག་ཚོགས་འདུ་ཐེངས་ ༤ པ་ འཚོགས་གནང་པའི་སྐབས་ལུ་་བྱོན་གནང་མི་ སྐུ་མགྲོན་ལྟ་རྟོག་པ་དྲགོས་རྫོང་བདག་མཆོག་གིས་གཙོས་པའི་ དྲགོས་རྫོང་རབ་ ལུང་ཕྱོགས་དང་ལས་ཁུངས་ཁག་གི་འགོ་དཔོན་ཡོངས་ལུ་ རྫོང་ཁག་ཚོགས་འཐུའི་འཐུས་མི་ཆ་མཉམ་དང་ ལྷ་པར་དུ་ཁྲི་འཛིན་ང་རའི་་ཁ་ཐུག་ལས་་བྱོན་པ་ལེགས་སོ་ཡོད་ཟེར་ཞུ་གནང་ཡི། ད་རེས་་ཀྱི་ ཞལ་འཛོམས་ཚོགས་དགོ་པའི་དམིགས་ཡུལ་འདི་གཙོ་བོ་རང་ རྒེད་འོག་ ༡༤ ལས་ རྒེད་འོག་ཚོགས་སྡེ་བརྒྱུད་དེ་ ཕུལ་མི་གྲོས་གཞི་དང་ ཚོགས་ཐེངས་གསུམ་པའི་་བསྐྱར་ཞིབ་ དེ་ལས་ ལུང་ཕྱོགས་ཁག་གི་ འགན་ཁུར་དང་ལཱ་འགན་ཚུ་གི་སྐོར་ལས་གསལ་ཞུ་འབད་ནི་ཚུ་ཨིན། གྲོས་གཞི་ཚུ་ཡང་ རྫོང་ཁག་ཕྱི་སེལ་ཚོགས་ཆུང་ དྲགོས་རྫོང་བདག་ ཁྲི་འཛིན་གོང་འོག་གཉིས་དང་འཆར་གཞི་འགོ་དཔོན་ཚུ་གི་མཉམ་རུབ་ཐོག་ཕྱི་སེལ་འབད་ཡོདཔ་ཨིན་ཟེར་ཚོགས་དམངས་ལུ་ཞུ་གནང་ཡི། རྫོང་ཁག་ཚོགས་འདུ་ནང་ལུ་ ག་ར་གིས་བཅའ་མར་གཏོགས་ཏེ་ གསུང་གྲོས་ཞིབ་ཞིབ་སྦེ་གནང་སྟེ་གྲོས་ཆོད་ཚུ་ལེགས་ཤོམ་སྦེ་བཏོན་ཚུགས་པའི་རེ་བ་དང་བཅས་འགོ་བཙུགས་གནང་ཡི།

**༡༽ ཚོགས་ཐེངས་གསུམ་པའི་བསྐྱར་ཞིབ།**

**༡༽ འབྲུག་རྗེས་སྒང་སྨན་ཁང་གི་སྐོར།**

འདས་པའི་རྫོང་ཁག་ཚོགས་འདུའི་གྲོས་ཆོད་ནང་ལུ་ འབྲུག་རྗེས་སྒང་སྨན་ཁང་གི་ས་ཆ་དང་ སྤང་ན་ལུ་ཡོད་པའི་འབྲུག་རྗེས་སྒང་སློབ་གྲྭ་ལྟེ་བའི་ས་ཆ་བརྗེ་སོར་གྱི་བསྐྱར་ཞིབ་འབད་བའི་སྐབས་ ཤེས་རིག་གཙོ་འཛིན་ནས་ འབྲུག་རྗེས་སྒང་གི་སྨན་ཁང་གི་ས་ཆ་དང་སློབ་གྲྭའི་ས་ཆ་བརྗེ་སོར་ཐད་ཁ་ལུ་ སྙན་ཞུ་ཚུ་ཤེས་རིག་ལྷན་ཁག་ལུ་ཕུལ་ཡོདཔ་སྦེ་ཞུ་བ་ཕུལ་ཡི་ དེ་དང་འབྲེལ་ གསོ་བའི་ཁ་ཐུག་ལས་འབད་རུང་ སྨན་ཁང་ཡར་སེང་འདི་འཆར་གཞི་ ༡༢ པའི་ནང་ལུ་བཙུགས་ཡོད་པའི་ཁར་ ཤེས་རིག་དང་མཉམ་གྲོས་བསྟུན་ཚུ་འབད་ཡོད་པའི་སྙན་ཞུ་ཕུལ་མི་ལུ་ ཚོགས་དམངས་ནས་ ས་ཆ་གི་སྐོར་ལས་ ཤེས་རིག་ གསོ་བ་དང་ འཆར་གཞི་འགོ་དཔོན་ཚུ་ ་མཉམ་འབྲེལ་ཐོག་ལཱ་འབད་དེ་ ལག་ལེན་འཐབ་དགོ་པའི་གྲོས་ཆོད་གྲུབ།

༢༽ ཁྲིམས་སྲུང་འགག་སྡེ་ཡིག་ཚང་སྐོར།

འབྲུག་རྗེས་སྒང་ལུ་ཁྲིམས་སྲུང་འགག་སྡེའི་ཡིག་ཚང་བཙུགས་ནིའི་ཐད་ཁར་ འབྲུག་རྗེས་སྒང་རྒཔོ་གིས་ ཁྲིམས་སྲུང་གཙོ་འཛིན་དང་འབྲེལ་བ་འཐབ་པའི་སྐབས་ ཡིག་ཚང་བཙུགས་ནིའི་འཆར་གཞི་ཡོད་མི་གིས་འཐུསཔ་སྦེ་བཞག་ཡོདཔ་ཨིན།

༣༽ ཆང་གི་ཆོག་ཐམ་སྐོར།

འདས་པའི་རྫོང་ཁག་ཚོགས་འདུ་ཐེངས་ ༣ པའི་སྐབས་ལུ་ ཆང་གི་ཆོག་ཐམ་སྤོ་བཤུས་ཀྱི་ཐད་ཁ་ལུ་ གཞན་རྫོང་ཁག་ལས་ནང་ན་དང་རྫོང་ཁག་ལས་ཕྱི་ཁ་སྤོ་མ་ཆོག་པའི་ཁར་ དར་དཀར་ན་དང་ དར་དཀར་དཔལ་ལ་ དེ་དང་འབྲེལ་ལྷ་མོའི་རྫིང་ཁ་ ཁྲོམ་ཚུ་ནང་ལུ་སྤོ་མ་ཆོགཔ་དང་ ཁྲོམ་ལས་རྒེད་འོག་ཚུ་ནང་ལུ་སྤོ་ཆོགཔ་སྦེ་བཞག་མི་ལུ་ དྲགོས་རྫོང་བདག་མཆོག་གིས་འཐུས་མི་ཚུ་ལུ་ རྫོང་ཁག་ཚོགས་འདུ་ལས་གྲོས་ཆོད་བཏོན་མི་ལུ་གུས་ཞབས་ཡོད་ ཨིན་རུང་ གཞུང་གི་སྲིད་བྱུས་ནང་ལུ་འབད་རུང་ ཆང་ལས་བརྟེན་གནོད་པ་ལེ་ཤ་ཡོདཔ་མ་ཚད་ མི་སྡེ་ནང་ལུ་ཡང་ནང་འཁོད་རྩུམ་སྤྱོད་ཚུ་ལེ་ཤ་འཐོན་དོ་ཡོདཔ་ལས་བཀག་བསྡམ་འབད་དགོཔ་ཡོད་ཟེར་ཚོགས་དམངས་ལུ་བཀའ་སློབ་གནང་ཡོད་རུང་ ཁྲི་འཛིན་གྱི་ཁ་ཐུག་ལས་ འཐུས་མི་ཚུ་ལུ་ གྲོས་ཆོད་བཏོན་ནིའི་དོན་ལུ་ འདས་པའི་རྫོང་ཁག་ཚོགས་འདུ་ལས་གྲོད་ཆོད་བཏོན་མི་ལུ་བཞག་ནི་ཨིན་ན་ ཡང་ན་མི་བཏུབ་པས་ལོག་གསུང་གྲོས་གནང་སྟེ་ཆ་མེད་བཏང་ནི་ཨིན་ན་ཕྱག་ཡར་སེང་ཐོག་འབད་བའི་སྐབས་མང་ཤོས་ཀྱི་འདས་པའི་རྫོང་ཁག་ཚོགས་འདུ་ལས་གྲོས་ཆོད་བཏོན་མི་ལུ་བཞག་དགོཔ་སྦེ་ཨིནམ་ལས་བརྟེན་གྲོས་ཆོད་གྲུབ་ཡོད་རུང་ ལག་ལེན་འཐབ་པའི་སྐབས་ལུ་ རྒེད་འོག་ཚུ་ནང་ལུ་ཆང་ལས་བརྟེན་ བྱ་སྟབས་མ་བདེཝ་རེ་འཐོན་པ་ཅིན་ ཉེན་ཁག་་ཚུ་རྒེད་འོག་གི་འབག་དགོ་པའི་གྲོས་ཆོད་གྲུབ།

༤༽ རྒེད་འོག་གི་རྡོ་ལམ་སྐོར།

རྡོ་རོ་ན་དང་ལཱ་རྒྱབ་རྒེད་འོག་ནང་ལུ་ དོ་ལམ་ རྟ་དང་དོས་སྐྱེལ་མིའི་ཐད་ཁར་ རྒེད་འོག་དང་དངུལ་རྩིས་འགོ་དཔོན་མཉམ་རུབ་ཐོག་ལུ་ལཱ་འབད་དེ་འགྱུར་བཅོས་འབད་དགོ་པའི་གྲོས་འཆམ་བྱུང་ཡི།

**གྲོས་གཞི་དང་འཁྲིལ་གྲོས་ཆོད།**

༥༽ འཁྱིལ་སྦིས་ས་ དཀར་གླིང་རྫིང་ཁ་ལམ་གྱི་སྐོར།

འཁྱིལ་སྦིས་ས་རྒཔོ་གིས་ འབྲུག་རྗེས་སྒང་ལས་ རྒེད་འོག་ལྟེ་བ་ཚུན་གྱི་ལམ་ ཀི་ལོ་མི་ཀྲར་ ༡༨ འདེ་ཅིག་ ལམ་སེལ་ལས་ཁུངས་ཀྱི་རྩིས་ལེན་ཏེ་ལེགས་བཅོས་ཚུ་ཡང་མ་བཏུབ་བཏུབ་འབད་ཡོད་པའི་སྙན་ཞུ་ཕུལ་ཡི་ ཨིན་རུང་ དེ་དང་འདྲཝ་སྦེ་ རྒེད་འོག་ལྟེ་བ་ལས་ དར་དཀར་རྫོང་ཁག་དཀར་གླིང་རྫིང་ཁ་ཚུན་གྱི་སོ་ནམ་ཞིང་ལམ་ཀི་ལོ་མི་ཀྲར་ ༢༥ འདེ་ཅིག་ཡོད་མི་འདི་ ལམ་སེལ་ལས་ཁུངས་ཀྱི་རྩིས་ལེན་ཏེ་བདག་འཛིན་འཐབ་པ་ཅིན་ དར་དཀར་རྫོང་གི་གཞུང་གཡོགཔོ་དང་ རྒེད་འོག་བཞི་གི་མི་སེར་ཡོངས་ལུ་ཕན་ཐོག་སྦོམ་བྱུང་ནི་ཨིན་པའི་ཞུ་བ་ཕུལ་མི་ལུ་ ལམ་སེལ་བཟོ་རིག་འགོ་དཔོན་ནས་ འབྲུག་རྗེས་སྒང་ལས་རྒེད་འོག་ལྟེ་བ་ཚུན་གྱི་ལམ་འདི་ ལམ་སེལ་ལས་ཁུངས་ཀྱི་ལཱ་འབད་དེ་ཡོད་ རྒེད་འོག་ལྟེ་བ་ལས་ དར་དཀར་རྫོང་ཁག་དཀར་གླིང་རྫིང་ཁ་ཚུན་གྱི་ལམ་འདི་ ད་ལྟོ་ལོ་རྒྱུ་གསརཔ་ཨིནམ་ལས་ཐག་གཅད་ནིའི་དབང་ཚད་མེད་ཟེར་ཞུ་བ་ཕུལ་ཡི་ དེ་ལུ་ རྫོང་ཁག་བཟོ་རིག་འགོ་དཔོན་ནས་ ལམ་འདི་སྔོན་མ་འཆར་གཞི་རྩམ་པའི་སྐབས་ལུ་ དམིགས་དོན་འདི་ དར་དཀར་ན་ལས་སུན་ཀོཤ་འཐོན་འགྱོ་དགོ་པ་ཅིན་ དར་དཀར་དཔལ་ལ་ལས་སྐོར་འགྱོ་མ་དགོ་པར་ དུས་ཡུན་འཐུང་སུ་གཅིག་ནང་ལུ་ལྷོད་ནི་ཨིན་མི་ལུ་དམིགས་སྟེ་ཨིནམ་མ་ཚད་ ལམ་གྱི་རྒྱ་ཚད་ཡང་གཞུང་ལམ་དང་དབྱེ་བ་མེད་པར་སྦོམ་སྦེ་རང་རྐྱབ་ཡོད་པའི་སྙན་ཞུ་ཚུ་ཕུལ་ཡི་ དེ་ལུ་ ཚོགས་དམངས་ནས་ གནད་དོན་འདི་ རྒེད་འོག་བཞི་གི་མི་སེར་དང་ རྫོང་ཁག་ལྟེ་བ་ནང་ལུ་ཕྱག་ལཱ་གནང་མི་ཚུ་ལུ་ལམ་ཁག་ལེ་ཤ་གི་འཐུང་སུ་ཨིནམ་ལས་བརྟེན་ འཁྱིལ་སྦིས་ས་རྒེད་འོག་ལྟེ་བ་ལས་ དར་དཀར་ དཀར་གླིང་རྫིང་ཚུན་གྱི་སོ་ནམ་ཞིང་ལམ་ཀི་ལོ་མི་ཀྲར་ ༢༥ འདེ་ཅིག་ཡོད་མི་འདི་ཡང་ འཕྲོ་མཐུད་ལམ་སེལ་ལས་ཁུངས་ཀྱི་རྩིས་ལེན་པ་ཅིན་ཕན་ཐོགས་སྦོམ་བྱུང་ནི་ཨིན་པའི་ཞུ་བ་ ཞབས་ཏོག་ལྷན་ཁག་ལུ་ཕུལ་དགོ་པའི་གྲོས་ཆོད་གྲུབ།

༦༽ རྫོང་ཁག་ཞབས་ཁྲཔ་སྐོར།

རྫོང་ཁག་སྲོལ་འཛིན་ངོ་ཚབ་ནས་ དར་དཀར་ལོ་བསྟར་ཚེས་བཅུའི་དོན་ལུ་ ཞབས་ཁྲཔ་ཚུ་ ལོ་ངོ་གཉིས་ཀྱི་རིང་ལུ་ འཁྱིལ་སྦིས་ས་རྒེད་འོག་གི་ཕྱག་ཞུ་ཡོདཔ་ལས་ ད་ལས་ཕར་རྒེད་འོག་ག་གི་ཕྱག་ཞུ་ནི་ཨིན་ནའི་གསུང་གྲོས་གནང་དགོ་པའི་སྙན་ཞུ་ཕུལ་ཡི་ དེ་ལུ་ དྲགོས་རྫོང་རབ་ཀྱི་ཁ་ཐུག་ལས་ཡང་ རྫོང་ཁག་གཞན་ཁ་ལུ་འབད་རུང་ ཞབས་ཁྲཔ་ཚུ་ རྒེད་འོག་སྐོར་རྒྱབ་སྦེ་འབད་དེ་རང་ཡོད་ལུགས་ཚུ་ཞུ་གནང་ཡི་ དེ་གུར་ཚོགས་དམངས་ནས་ གསུང་གྲོས་གནང་བའི་སྐབས་ དུས་ཅིག་གི་ལོ་འདི་ནང་ལུ་ བརྩེ་བཟང་རྒེད་འོག་གི་ཕྱག་ཞུ་ནི་སྦེ་གྲོས་འཆམ་བྱུང་ཡོདཔ་ཨིན།

༧༽ ཧིན་དུ་དང་མི་སྡེ་ལྷ་ཁང་གི་དཀོན་གཉེར་འཐུས་སྐོར།

བཙན་མདའ་སྒང་ ལཱ་རྒྱབ་ གཙང་ཁ་རྒེད་འོག་གི་ཞུ་བ་ཕུལ་མི་ནང་ལུ་ རྒེད་འོག་ནང་ལུ་ ཧིན་དུ་ལྷ་ཁང་དང་མི་སྡེ་ལྷ་ཁང་གི་དོན་ལུ་ དཀོན་གཉེར་གྱི་དངུལ་ཕོགས་མེད་མི་ལུ་བརྟེན་ བདག་འཛིན་འཐབ་ནི་ལུ་དཀའ་ངལ་བྱུང་ཡོདཔ་སྦེ་ཞུ་ཡོདཔ་མ་ཚད་ མི་སེར་ཚུ་ལས་མ་དངུལ་བསྡུ་སྟེ་ དཀོན་གཉེར་འབད་མི་ལུ་སྤྲོད་ཡོད་པ་དང་ལ་ལུ་རྒེད་འོག་ནང་ལུ་ཁྱིམ་སྐོར་རྒྱབ་སྦེ་དཀོན་གཉེར་འབད་བཀལ་ཡོད མི་གིས་དཀའ་ངལ་བྱུང་དོ་ཡོདཔ་ལས་བརྟེན་ ཚོགས་དམངས་ནས་ གྲོས་བསྡུར་གནང་བའི་རྗེས་སུ་ ཧིན་དུ་དང་མི་སྡེ་ལྷ་ཁང་གི་དཀོན་གཉེར་གྱི་དོན་ལུ་དངུལ་ཕོགས་གནང་དགོ་པའི་ཞུ་བ་ སྲོལ་འཛིན་ལས་ཁུངས་ལུ་ཕུལ་ནི་སྦེ་གྲོས་ཆོད་གྲུབ།

༨༽ བོའུ་སྤོག་མིའི་སྐོར།

བརྩེ་བཟང་རྒཔོ་ནས་ ལོ་བསྟར་བཞིན་ དར་དཀར་ན་ལུ་ བོའུ་སྤོག་མིའི་གྱངས་ཁ་མང་སུ་འཐོན་མི་ལས་བརྟེན་ རྒྱལ་ཁབ་ཀྱི་རྒྱུ་ནོར་ནགས་ཚལ་འདི་ལུ་ཐོ་ཕོགས་ནི་ཨིནམ་ལས་ བོའུ་སྤོག་ནིའི་གནང་བ་བཀག་བསྡམ་འབད་དགོ་པའི་ཞུ་བ་ཕུལ་མི་ལུ་ ནགས་ཚལ་གཙོ་འཛིན་གྱིས་ ནགས་ཚལ་འདི་བདག་འཛིན་འཐབ་ནི་ལུ་ཐུགས་བཞེས་གནང་མི་ལུ་ལེགས་ཤོམ་ཨིན་པས་ བོའུ་སྤོག་མིའི་གནང་བ་འདི་གཞུང་གི་ལམ་ལུགས་དང་འཁྲིལ་སྤྲོད་དགོཔ་ཡོད་ ཤིང་ཚུ་བརྡབ་ས་མཐོང་པ་ཅིན་ གཙོ་བོ་རང་ ནགས་ཚལ་ཡིག་ཚང་ནང་ལུ་སྙན་ཞུ་ཕུལ་དགོཔ་ཁག་ཆེ་ མི་རློབས་ལངམ་སྦེ་མེདཔ་ལས་བརྟེན་བདའ་འཛུན་པ་ལཱ་ཁག་འདུག་ མི་སྡེ་འགོ་ཁྲིདཔ་ཚུ་གི་ཁ་ཐུག་ལས་རྒྱབ་སྐྱོར་ཚུ་གནང་དགོཔ་ཁག་ཆེ་ཟེར་སྙན་ཞུ་ཕུལ་ཡི།

དེ་ལས་ ཤིང་ཚུ་ ཆུའི་རྐ་མགོ་དང་ གཞུང་ལམ་སྦོ་ལོག་ཁར་བརྡབ་མ་ཆོགཔ་སྦེ་ཡོདཔ་མ་ཚད་ གོང་འཕེལ་ལཱ་གི་དོན་ལུ་ མ་དངུལ་གྱི་མ་ལངས་ ལམ་ལུགས་ལས་ ཤིང་དྲ་ཁང་ལས་ལེན་དགོཔ་ཡོད་རུང་ གནས་སྟངས་དང་འཁྲིལ་དབྱེ་ཞིབ་འབད་དེ་སྤྲོད་ནིི་ལུ་དཀའ་ངལ་མེད་ཟེར་ཚོགས་དམངས་ལུ་དགོས་སེལ་གནང་ཡོདཔ་ཨིན་པའི་ཁར་ དར་དཀར་ན་བཟུམ་འབད་བ་ཅིན་ སི་སི་ཤིང་ལེ་ཤ་འདུག་ འོང་འབབ་བཟོ་ནི་དང་ལཱ་གཡོག་སྤྲོད་ནི་ལུ་ཕན་ཐོགས་ནི་ཨིན་མས་ དང་འདོོད་ཡོད་མི་ཚུ་གི་ ཤ་མུའི་ལས་འགུལ་བཟུམ་བཙུགས་པ་ཅིན་ ནགས་ཚལ་ཁ་ཐུག་ལས་རྒྱབ་སྐྱོར་ཚུ་ཕུལ་འོང་ཟེར་ཞུ་གནང་ཡོདཔ་མ་ཚད་ གལ་གནད་ཅན་གྱི་ཤིང་ཚུ་ཐོབ་ལམ་གྱི་ལམ་ལུགས་དང་ཤིང་མཐོཝ་རྐྱབ་ལུགས་ཚུ་ཡང་ཁ་གསལ་སྦེ་གོ་བརྡ་སྤྲོད་གནང་ཡི།

དེ་དང་འབྲེལ་ ནགས་ཚལ་གྱི་འཆར་སྣང་དང་དམིགས་སྐྱེད་ ལཱ་འགན་ཚུ་ག་ཅིག་རང་ཡོདཔ་ཨིན་ན་ཚུ་ཁ་གསལ་སྦེ་གསལ་ཞུ་ཕུལ་གནང་ཡོདཔ་ལས་བརྟེན་ ཚོགས་དམངས་ཀྱི་ནགས་ཚལ་གྱི་ལམ་ལུགས་ཚུ་གི་དོག་པ་ཡོད་མི་ཚུ་ག་ར་སེལ་གནང་ཡོདཔ་ཨིན།

༩༽ རྒེད་དྲུང་ཚུ་ལུ་ དངུལ་འབྲེལ་ལམ་སྟོན་དང་སྦྱོང་བརྡར་སྐོར།

བརྩེ་བཟང་དང་འཁྱིལ་སྦིས་ས་རྒཔོ་ནས་ཞུ་བ་ཕུལ་མི་ནང་ལུ་ རྒེད་འོག་ནང་ལུ་རྒེད་དྲུང་ཚུ་གི་དངུལ་འབྲེལ་གྱི་ལཱ་གྲོང་གསེབ་ཁྲལ་བསྡུ་ལེན་འབད་ནི་ལ་སོགས་པ་ཚུ་འབད་དེ་ཡོད་རུང་ དངུལ་འབྲེལ་གྱི་སྦྱོང་བརྡར་མེད་མི་ལུ་བརྟེན་དཀའ་ངལ་བྱུང་ཡོདཔ་སྦེ་ཞུ་མི་ལུ་ དངུལ་རྩིས་འགོ་དཔོན་གྱིས་ རྒེད་དྲུང་རྐྱངམ་ཅིག་མེན་པར་ རྒཔོ་དང་དམངས་མི་ བདག་སྐྱོང་འགོ་དཔོན་ཚུ་ལུ་ཡང་ཁག་ཆེཝ་ཡོདཔ་ལས་བརྟེན་ འཆར་གཞི་ ༡༢ པའི་ནང་ལུ་མ་དངུལ་ཚུ་བདེ་སྒྲིག་བཟོ་སྟེ་སྦྱོང་བརྡར་ཅིག་འགོ་འདྲེན་འཐབ་ནི་ཨིན་པའི་སྙན་ཞུ་ཕུལ་མི་གིས་འཐུསཔ་སྦེ་གྲོས་འཆམ་བྱུང་ཡོདཔ་ཨིན།

༡༠༽ ཤ་ཁང་གི་ཆོག་ཐམ་གྱི་སྐོར།

སྒོ་གཞི་རྒཔོ་ནས་ ཆོས་ལྡན་རྒྱལ་ཁབ་ཀྱི་མིང་ཐོབ་མི་དང་ཤ་ཁང་ཚུ་ལོ་གཅིག་བ་གཅིག་མང་སུ་སྦེ་བཙུགས་མི་ལུ་ལྟ་བ་ཅིན་ རྟགས་མ་མཐུནམ་ལས་བརྟེན་ ད་ལས་ཕར་ཆོག་ཐམ་ཚུ་སྤྲོད་ནི་ལུ་བཀག་འཛིན་འབད་དགོ་པའི་ཞུ་བ་ཕུལ་མི་ལུ་ འབྲུག་སོ་ནམ་དང་ཟ་ཆས་ཁྲིམས་དོན་དབང་འཛིན་འགོ་དཔོན་གྱིས་ གཞུང་གི་སྲིད་བྱུས་དང་ལམ་ལུགས་ཚུ་ཚོགས་དམངས་ཡོངས་ལུ་གོ་བརྡ་ཚུ་མ་བཏུབ་བཏུབ་སྦེ་སྤྲོད་ཡོདཔ་ཨིན་ དཔྱེ་འབད་བ་ཅིན་ ཤ་ཁང་བཙུགས་དགོ་པ་ཅིན་ དེ་གི་ཁྱིམ་གྱི་ཚད་གཞི་དང་བསྟུན་པའི་ཅ་ཆས་ཚུ་བཙུགས་དགོཔ་ དེ་ལས་ཁྲིམས་འགལ་ཐོག་ལུ་ལཱ་འབད་ནི་འདི་ལེ་ཤ་འཐོན་སྲིད་ནི་དང་གཙོ་བོ་རང་ མར་ཕབས་འབད་དགོ་པ་ཅིན་ ཤ་ཟ་ནི་འདི་ག་དེ་དྲག་དྲག་ཉུང་སུ་ཉུང་སུ་འཐོན་པ་ཅིན་ ཤ་ཁང་བཙུགས་མི་ཚུ་ཡང་འགྲོས་ཀྱིས་སྦེ་མར་འབབ་འགྱོ་འོང་ཟེར་གོ་བརྡ་སྤྲོད་གནང་ཡོདཔ་བཞིན་ ཚོགས་དམངས་ནས་ ད་ལྟོ་ཡོད་པའི་ལམ་ལུགས་དང་འཁྲིལ་སྤྱོད་ནི་དང་ཤ་ཁང་ཚུ་ཟ་ཆས་ཁྲིམས་དོན་དབང་འཛིན་གྱི་ལྟ་རྟོག་ཚུ་འབད་དེ་ལེགས་ཤོམ་སྦེ་བཞག་དགོ་པའི་གྲོས་འཆམ་བྱུང་ཡི།

༡༡༽ གྲོང་གསེབ་ནང་ལུ་ཁྱིམ་རྐྱབ་ནི་དང་ལམ་གཡས་གཡན་གྱི་ཁྱིམ་ཉམས་བཅོས་སྐོར།

འཁྱིལ་སྦིས་ས་དང་ཀརྨ་གླིང་དམངས་མི་གིས་ཞུ་བ་ཕུལ་མི་ནང་ལུ་ གྲོང་གསེབ་ནང་ལུ་ཁྱིམ་རྐྱབ་ནིའི་གནང་བ་འདི་ རྫོང་ཁག་ལས་གནང་བ་ལེན་མི་གིས་བྱ་སྟབས་མ་བདེཝ་ཚུ་ལེ་ཤ་འཐོན་དོ་ཡོདཔ་ལས་ གནང་བ་ཚུ་རྒེད་འོག་ལས་སྤྲོད་པ་ཅིན་ལེགས་ཤོམ་འོང་ལུགས་ཞུ་ཡི་ དེ་ལུ་ རྫོང་ཁག་བཟོ་རིག་འགོ་དཔོན་ནས་ གྲོང་གསེབ་ཁྱིམ་གྱི་གནང་བ་འདི་ རྫོང་ཁག་ལས་སྤྲོད་དགོ་མི་འདི་ ཉེན་སྲུང་དང་ལྡནམ་སྦེ་རྐྱབ་དགོ་པའི་ ༢༠༡༣ པའི་བཅའ་ཡིག་དང་ ལམ་ལུགས་དང་འཁྲིལ་སྤྲོད་ཡོད་པའི་ཁར་ ས་ཁྲ་ཚུ་ཡང་རྫོང་ཁག་ལས་བཟོ་སྟེ་་ དེ་འཕྲོས་ལས་གནང་བ་སྤྲོད་ཡོད་པའི་སྙན་ཞུ་ཕུལ་མི་ལུ་ ཁྲི་འཛིན་དང་ཚོགས་དམངས་ནས་ ད་ལས་ཕར་ ཁྱིམ་གྱི་ས་ཁྲ་གི་ཐད་ཁར་ མི་སེར་ག་ར་གི་ ད་ལྟོ་ཡོད་པའི་ས་ཁྲ་དང་འཁྲིལ་རྐྱབ་ནི་ལུ་ལཱ་ཁག་ཡོདཔ་ལས་བརྟེན་ བཟོ་རིག་ཁ་ཐུག་ལས་ ས་ཁྲ་འདི་མི་སེར་ཉམས་ཆུང་ཚུ་གི་ ཁྱིམ་རྐྱབ་ཚུགས་པའི་ས་ཁྲ་ཁག་དབྱེ་བཞིན་ན་་བཟོ་སྟེ་སྤྲོད་དགོ་པའི་གྲོས་འཆམ་བྱུང་ཡི།

དེ་དང་འབྲེལ་ འཐུས་མི་ཚུ་གི་ ལམ་གཡས་གཡན་ནང་ལུ་ཁྱིམ་རྐྱབ་ཡོད་མི་ཚུ་ ཉམས་གསོ་ཞུ་ནིའི་དོན་ལུ་ རྒེད་འོག་དང་རྫོང་ཁག་ནང་ལུ་ཞུ་ཡིག་ཚུ་ཕུལ་ཡོདཔ་ལས་ ཆོག་མི་ཆོག་གི་དོགས་སེལ་ཚུ་འབད་དགོ་པའི་ཞུ་བ་ཕུལ་ཡི་ དེ་ལུ་ ལམ་སེལ་བཟོ་རིག་འགོ་དཔོན་ནས་ འབྲུག་གི་ལམ་གྱི་བཅའ་ཁྲིམས་ ༢༠༠༤ ཅན་མ་དང་འཁྲིལ་ ལམ་གྱི་གཡས་གཡན་ལུ་ ཕིཊ་ ༥༠ གི་ས་ཁོངས་ནང་ལུ་རྐྱབ་མ་ཆོགཔ་སྦེ་ཡོད་ ཁྱིམ་རྙིངམ་ཚུ་ཉམས་གསོ་ཞུ་དགོཔ་འདི་ངེས་བདེན་འདུག་ མིའི་ཚེ་སྲོག་ལུ་ཡང་ཉེན་ཁག་འདུག་ ཨིན་རུང་ ཁྱིམ་ཚུ་༢༠༠༤ གི་བཅའ་ཁྲིམས་ཀྱི་ཧེ་མ་ལས་རྐྱབ་ཡོད་མི་ཚུ་ཨིན་པའི་སྙན་ཞུ་ཕུལ་ཡི་ དེ་ལུ་ དྲགོས་རྫོང་བདག་མཆོག་གིས་ ལམ་གཡས་དང་གཡན་ལས་ཕར་ ཁྱིམ་འདྲ་མིན་སྣ་ཚོགས་ཆུང་ཀུ་ཚུ་ལེ་ཤ་རང་རྐྱབ་དོ་ཡོདཔ་ལས་རྒེད་འོག་བདག་སྐྱོང་ཚུ་གི་ལྟ་རྟོག་འབད་དེ་ མ་རྐྱབ་པའི་སྔོན་ལས་བཀག་འཛིན་འབད་དགོ་པའི་བཀའ་སློབ་དང་ ལམ་གཡས་གཡན་གྱི་ཁྱིམ་ཉམས་གསོ་ཞུ་དགོཔ་་ཡོད་མི་ཚུ་ལུ་ བརྡལ་ནི་ཨིན་ན་ རྒྱབ་བཤུས་རྐྱབ་སྟེ་རྐྱབ་ནི་ཨིན་ན་ ཐབས་དང་གནས་སྐབས་བཏོན་དགོཔ་འདུག་ཟེར་ཚོགས་དམངས་ལུ་གསུང་གནང་ཡོདཔ་ཨིན་ དེ་ལུ་ འཐུས་མི་ཚུ་གིས་གྲོས་བསྡུར་ཡུན་རིངམ་སྦེ་གནང་བའི་ཤུལ་ ཁྲི་འཛིན་དང་ཚོགས་དམངས་ནས་ གནམ་ལོ་ ༢༠༠༤ གི་ཧེ་མ་རྐྱབ་ཡོད་མི་ཁྱིམ་ཚུ་ རྒེད་འོག་དང་རྫོང་ཁག་གི་ཁ་ཐུག་ལས་ ཁྱིམ་འདི་ཚུ་ཉེན་ཁག་ཡོདཔ་ལས་བརྟེན་ བརྡལ་བཞིན་ན་ མི་ཀྲར་ ༥༠ གི་ས་ཁོངས་ནང་ལུ་རྐྱབ་དགོ་པའི་བརྡ་སྤྲོད་འབད་རུང་ མི་སེར་ཚུ་གི་ཁྱིམ་འདི་ཤུབས་རུང་ལོག་ས་སྒོ་དེ་ནང་ལུ་རང་རྐྱབ་དགོཔ་ཨིནམ་ལས་བརྟེན་ ཞབས་ཏོག་ལྷན་ཁག་གི་ཁ་ཐུག་ལས་ ཁྱིམ་བརྡལ་བཞིན་ན་ ས་སྒོ་འདི་ནང་ལུ་རྐྱབ་ཆོག་དང་མི་ཆོག་ ཡང་ན་ ཉམས་བཅོས་ཀྱི་གནང་བ་སྤྲོད་ཆོག་དང་མི་ཆོག་ ཧིང་བསངས་བསང་བཀོད་དེ་ལེན་གསལ་འཕྲལ་མགྱོགས་གནང་དགོ་པའི་ཁར་ གྲོང་གསེབ་ནང་ལུ་ཁྱིམ་རྐྱབ་ནིའི་གནང་བ་འདི་ རྒེད་འོག་དང་རྫོང་ཁག་ ག་གི་སྤྲོད་དགོཔ་ཨིན་ན་ ཁ་གསལ་སྦེ་ལེན་གསལ་གནང་དགོ་པའི་གྲོས་ཆོད་ཞབས་ཏོག་ལྷན་ཁག་ལུ་ཕུལ་ནི་གུར་གྲོས་ཆོད་གྲུབ།

༡༢༽ མི་སྡེ་ཁག་འབགཔ་གི་ལམ་ལུགས་འགྱུར་བཅོས་སྐོར།

བཙན་བདའ་སྒང་རྒཔོ་གིས་ ཁག་འབགཔ་གི་ལཱ་འཐུས་ཤོར་སྟེ་གྲུབ་འབྲས་མ་འཐོན་པར་ མི་སྡེ་ཁག་འབགཔ་ལུ་སྤྲོད་པའི་སྐབས་ལུ་མ་དངུལ་གྱི་ཚད་གཞི་ཡར་སེང་གནང་དགོ་པའི་ཞུ་བ་ཕུལ་མི་ལུ་ མི་སྡེ་ཁག་འབགཔ་གི་ལམ་ལུགས་འདི་རྒྱལ་ཡོངས་ཀྱི་ལམ་ལུགས་གཅིག་འབདཝ་ལས་འགྱུར་བཅོས་འབད་ནི་འདི་ལཱ་ཁག་ཡོདཔ་ལས་ ག་ཨིནམ་འབད་རང་བཞག་ནི་གུར་གྲོས་འཆམ་བྱུང་ཡི།

༡༣༽ དར་དཀར་སློབ་གྲྭ་ལྟེ་བའི་ལམ་གྱི་སྐོར།

བརྩེ་བཟང་རྒཔོ་གིས་ དར་དཀར་སློབ་གྲྭ་ལྟེ་བའི་ཞུ་བ་ལྟར་ མི་འདི་ཚུ་སྨན་ཁང་ནང་ལུ་འགྱོ་བའི་སྐབས་ སློབ་གྲྭའི་ས་ཁོངས་ལས་འགྱོ་མི་ལས་བརྟེན་ སློབ་ཕྲུག་ཚུ་དཔེ་ཆ་ལྟ་མི་ལུ་གནོད་པ་བྱུང་དོ་ཡོད་པའི་ཞུ་བ་ཕུལ་གནང་མི་ལུ་ གྲོས་བསྡུར་གནང་སྟེ་ ས་ཁོངས་འདི་བརྩེ་བཟང་རྒེད་འོག་ནང་ཚུད་དེ་ཡོདཔ་ལས་ རྒེད་འོག་ཁ་ཐུག་ལས་གོ་བརྡ་སྤྲོད་ཐོག་ ལམ་ག་སྟེ་ལས་འགྱོ་བ་ཅིན་དྲག་ག་ ་མི་སེར་ཚུ་དང་བསྟུན་གྲོས་འབད་དེ་སྙན་ཞུ་ཕུལ་དགོ་པའི་གྲོས་འཆམ་བྱུང་ཡི།

 ༡༤༽ ཉིམ་ཏོ་ལ་སློབ་གྲྭའི་སྐོར།

རྡོ་རོ་ན་རྒཔོ་གིས་ ཉིམ་ཏོ་ལ་སློབ་གྲྭ་འདི་མཐའ་ཟུར་གྱི་ས་ཁོངས་ནང་ལུ་འབདཝ་ལས་བརྟེན་ འཆར་གཞི་ ༡༢ པའི་ནང་ལུ་ལྟོ་ཐོབ་བཟོ་གནང་པ་ཅིན་བཀྲིན་ཆེ་ནི་ཨིན་པའི་ཞུ་བ་ཕུལ་ཡི་ དེ་ལུ་ཤེས་རིག་གཙོ་འཛིན་ནས་ ཤེས་རིག་གི་སྲིད་བྱུས་དང་འཁྲིལ་བ་ཅིན་ ཨ་ལོ་ཉུང་སུ་རང་ ༣༠༠ དགོཔ་སྦེ་ཡོད་ ཐོབ་ཐབས་ཙ་ལས་མིན་འདུག་ ཨིན་རུང་རང་ ད་ལྟོ་ཡང་ ནང་འཁོད་ཐབས་ལམ་སྒྲིག་སྟེ་ཡོད་ འཆར་གཞི་ ༡༢ པའི་ནང་ལུ་མ་ཚུད་མི་འདི་དེ་ལས་བརྟེན་ཨིན་ཟེར་གོ་བརྡ་སྤྲོད་མི་གིས་འཐུསཔ་སྦེ་བཞག་ཅི།

༡༥༽ སོ་ནམ་ཞིང་ལམ་ཉམས་བཅོས་སྐོར།

ཀརྨ་གླིང་རྒེད་འོག་གིས་ཞུ་བ་ཕུལ་མི་ནང་ལུ་ གནམ་བྱཱར་ཆར་ཆུ་ལས་བརྟེན་ སོ་ནམ་ཞིང་ལམ་ཚུ་མེདཔ་བཏང་ཡོདཔ་ལས་ ཉམས་བཅོས་ཀྱི་མ་དངུལ་གནང་དགོ་པའི་ཞུ་བ་ཕུལ་ཡི་ དེ་ལུ་ རྫོང་ཁག་རྐྱེན་ངན་དང་སོ་ནམ་གྱི་ཁ་ཐུག་ལས་ སྙན་ཞུ་ཚུ་འཆར་དངུལ་ལས་ཁུངས་ལུ་ཕུལ་ཡོད་རུང་ མ་དངུལ་ཚད་ཅིག་ལས་མེད་པའི་ཞུ་བ་དང་ གཞུང་གི་ཐབས་ཤེས་གཅིག་ རྫོང་ཁག་ཆ་མཉམ་ནང་ལུ་ འཕྲུལ་ཆས་ ཨེགས་ཀེ་བེ་ཀྲར་དང་ཇེ་སི་བི་གནང་མི་འདི་ དེ་ཚུ་དཀའ་ངལ་སེལ་ཐབས་དོན་ལུ་ཨིན་པའི་གོ་བརྡ་སྤྲོད་གནང་མི་གིས་འཐུསཔ་སྦེ་བཞག་གནང་ཡོད།

༡༦༽ བཞེས་སྒོའི་ཉེན་སྲུང་དང་སོ་ནམ་འཐོན་ཁུངས་ལས་འགུལ་གྱི་མ་དངུལ་སྐོར།

སོ་ནམ་འགོ་དཔོན་གྱི་ཁ་ཐུག་ལས་ འཆར་ལོ་ ༢༠༡༨ དང་ ༢༠༡༩ ལུ་ བཞེས་སྒོའི་ཉེན་སྲུང་དང་སོ་ནམ་འཐོན་ཁུངས་ལས་འགུལ་ལས་ མ་དངུལ་ ས་ཡ་ ༥ ཡོད་མི་འདི་ ལྷ་མོའི་རྫིང་ཁ་རྒེད་འོག་ ༣ དང་ འབྲུག་རྗེས་སྒང་དང་དཀར་ན་ལུ་ བགོ་བཀྲམ་འབད་དེ་ལག་ལེན་འཐབ་ནི་ཨིན་པའི་ཞུ་བ་ཕུལ་མི་ལུ་ ཚོགས་དམངས་ནས་ དེ་ལུ་ མ་བཏུབ་མེད་པའི་གྲོས་འཆམ་བྱུང་ཡོདཔ་ཨིན།

༡༧༽ རྒེད་འོག་བཟོ་རིག་པ་གི་སྐོར།

གཙང་ཁ་རྒཔོ་དང་འབྲུག་རྗེས་སྒང་རྒཔོ་གིས་ རྒེད་འོག་བཟོ་རིག་པ་འདི་ རྫོང་ཁག་ལྟེ་བ་ལས་བཏང་པའི་སྐབས་ལུ་ ས་གནས་ནང་ལུ་གོང་འཕེལ་གྱི་ལཱ་འབད་ནི་ལུ་ཐོ་ཕོག་ཡོདཔ་མ་ཚད་ དུས་ཚོད་ཁར་གྲུབ་ནི་ལུ་དཀའ་ངལ་ཚུ་བྱུང་ཡོད་པའི་ཞུ་བ་ཕུལ་མི་གུར་གྲོས་བསྡུར་འབད་བའི་རྗེས་སུ་ དེ་སྦེ་ བྱ་སྟབས་མ་བདེཝ་བྱུང་མིའི་ གནད་དོན་འདི་གཙོ་བོ་རང་ ལམ་ལུགས་གཅིག་སྒྲིང་སྒྲིང་མེདཔ་ལས་བརྟེན་ཨིནམ་ལས་ ད་ལས་ཕར་ རྒེད་འོག་གི་བཟོ་རིག་པ་ཚུ་ རྫོང་ཁག་ལས་ རྒེད་འོག་ནང་ལུ་ གོང་འཕེལ་ལཱ་གི་ལྟ་རྟོག་དོན་ལུ་བཏང་བའི་རྗེས་སུ་ ཁོང་གི་འགྲུལ་བསྐྱོད་སྙན་ཞུ་གུར་ རྒཔོ་ཚུ་གི་བདེན་དཔྱད་བཀོད་དེ་བཏང་དགོ་པའི་གྲོས་ཆོད་གྲུབ།

དེ་བཟུམ་སྦེ་ དངུལ་རྩིས་འགོ་དཔོན་གྱིས་ རྒེད་འོག་རྩིས་འཛིན་པ་ཚུ་ཡང་ རྫོང་ཁག་ལྟེ་བ་ནང་ལུ་ལེན་པ་ཅིན་ ལཱ་ཚུ་ལེགས་ཤོམ་དང་བྱ་སྟབས་མ་བདེཝ་མི་འཐོན་ནི་ཨིན་པའི་ཞུ་བ་ཕུལ་མི་གུར་གསུང་གྲོས་གནང་བའི་སྐབས་ རྒེད་འོག་མང་ཤོས་ཀྱི་རང་ ད་ལྟོ་བཟུམ་སྦེ་རང་བཞག་དགོ་པའི་ཞུ་བ་ཕུལ་ཡོདཔ་ལས་བརྟེན་ ཁྲི་འཛིན་དང་ཚོགས་དམངས་ནས་ རྩིས་འཛིན་པའི་ཐད་ རྒེད་འོག་བདག་སྐྱོང་གི་ཁ་ཐུག་ལས་སྒྲིང་སྒྲིང་སྦེ་ལག་ལེན་འཐབ་དགོ་པའི་ཁར་ འགྱོ་རང་མ་བཏུབ་པ་ཅིན་ དངུལ་རྩིས་འགོ་དཔོན་དང་བསྟུན་གྲོས་འབད་དེ་དཀའ་ངལ་སེལ་དགོ་པའི་གྲོས་ཆོད་གྲུབ།

**སྣ་ཚོགས།**

༡༽ དར་དཀར་རབ་སྡེའི་བླམ་གནས་བརྟན་མཆོག་གིས་ སྤྱིར་འགྲོ་བ་རིགས་དྲུག་སེམས་ཅན་ཐམས་ཅད་དང་ ལྷག་པར་དཔལ་ལྡན་འབྲུག་པའི་རྒྱལ་ཁབ་འདི་ནང་ལུ་ ཆོས་ཀྱི་བསྟན་པ་སྔར་ལས་ལྷག་སྟེ་དར་ཁྱབ་གཏང་ནི་དང་མི་དབང་ཡབ་མས་སྲས་གསུམ་དང་སྐུ་འཁོར་ལྷན་རྒྱས་ འབངས་མི་སེར་ཡོངས་ཀྱི་མཐའ་དོན་དང་ སྔར་སྲོལ་ལམ་ལུགས་བཟང་པོ་ཚུ་ མི་དམངས་ཡོངས་ལུ་སྤེལ་ཐབས་ལུ་དམིགས་སྟེ་ རྫོང་ཁག་ཚོགས་འདུ་ནང་ གྲོས་འབུལ་ཁག་ ༣

༡༽ སྒྲོལམོ་འབམ་སྡེ་བཙུགས་ནི།

༢༽ གུ་རུའི་མཐོང་གྲོལ་བཞེངས་ནི།

༣༽ ཚེས་བཅུ་ཕར་ཕུད་རྐྱབ་ནི།

ཕུལ་མི་གུར་གསུང་གྲོས་གནང་བའི་སྐབས་ལུ་ ཁྲི་འཛིན་དང་ཚོགས་དམངས་ བླམ་མཆོག་གིས་ སྤྱིར་ག་ར་ལུ་ཕན་པའི་ གྲོས་འབུལ་ཕུལ་མི་ལུ་བཀྲིན་དགའ་འཚོར་དང་བཅས་ སྒྲོལམ་འབུམ་སྡེ་ ཟླཝ་དྲུག་པའི་ནང་ལུ་བཙུགས་ནི་ལུ་རྒྱབ་སྐྱོར་ཚུ་ཕུལ་ཡོདཔ་མ་ཚད་ གུ་རུའི་མཐོང་གྲོལ་བཞེངས་ནིའི་དོན་ལུ་ཡང་རྒྱབ་སྐྱོར་ཕུལ་ཡོད་རུང་ གྲྭ་ཚང་དང་རྫོང་ཁག་མཉམ་རུབ་ཐོག་གསུང་གྲོས་གནང་བཞིན་ན་གྲོས་ཆོད་གྲུབ་མི་ལུ་མ་བཏུབ་མེདཔ་སྦེ་ཆ་འཇོག་གནང་ཡོད།

དེ་ལས་ ཚེས་བཅུ་ཕར་ཕུད་ཀྱི་ཐད་ཁར་ མི་སེར་ཚུ་དང་གྲོས་བསྟུན་མ་འབདཝ་ལས་བརྟེན་ ཐད་ཀར་དུ་ཐག་གཅད་མ་ཚུགསཔ་ལས་ གཙོ་བོ་ བརྩེ་བཟང་དང་འཁྱིལ་སྦིས་ས་གི་མི་སེར་ཚུ་ལུ་ གོ་བརྡ་སྤྲོད་ནིའི་ཕྱིར་དུ་ རྒེད་འོག་བདག་སྐྱོང་གི་ཁ་ཐུག་ལས་ ལས་རིམ་གཅིག་བཟོ་བཞིན་ན་ བླམ་གནས་བརྟན་མཆོག་ཞུ་སྟེ་ མི་སེར་ཚུ་ལུ་གོ་བརྡ་སྤྲོད་གནང་སྟེ་ བསམ་འཆར་ཚུ་བསྡུ་ལེན་འབད་དེ་ ཤུལ་མའི་རྫོང་ཁག་ཚོགས་འདུ་ནང་ལུ་གསུང་གྲོས་གནང་དགོ་པའི་གྲོས་ཆོད་གྲུབ།

༢༽ ས་འཇལ་སྐོར།

བཀྲིས་ལྡིང་རྒཔོ་གིས་ གནམ་ལོ་ ༢༠༡༣ ལས་ མི་སེར་ཚུ་གི་ ས་ཆ་སྐལ་བ་བགོ་བཤའ་རྐྱབ་མི་ཚུ་ ད་ལྟོ་བར་ན་ཡང་ ས་འཇལ་མ་ཚུགས་པར་ལུས་མི་ལས་བརྟེན་དཀའ་ངལ་ཚུ་སེལ་མ་ཚུགས་པར་ལུས་ཡོད་པའི་ཞུ་བ་ཕུལ་མི་ལུ་ ས་ཁྲམ་འགོ་དཔོན་གྱི་ཁ་ཐུག་ལས་ དཀའ་ངལ་སེལ་མ་ཚུགས་མི་འདི་བདེན་ དེ་ཡང་གཙོ་བོ་ འཕྲུལ་ཆས་ལངམ་སྦེ་མེད་པའི་ཁར་ འཕྲུལ་ཆས་ཡོད་མི་འདི་ མི་དང་སྦྲགས་ གསར་སྤང་རྫོང་ཁག་ནང་ལུ་ གཞུང་ས་ཧམ་འཛུལ་གྱི་ས་འཇལ་དོན་ལུ་གཏང་ཡོད་མི་ལུ་བརྟེན་ཨིན་ འཆར་གཞི་ ༡༢ པའི་ནང་འཕྲུལ་ཆས་གསརཔ་དོན་ལུ་འཆར་དངུལ་བཙུགས་ཡོདཔ་ལས་དཀའ་ངལ་སེལ་གནང་འོང་ཟེར་དོགས་སེལ་གནང་ཡོད་མི་གིས་འཐུསཔ་སྦེ་བཞག་ཅི།

༣༽ འཕྲུལ་ཆས་ཨེསཀེ་བེ་ཀྲར་སྐོར།

གཙང་ཁ་རྒཔོ་ནས་ འདས་པའི་རྫོང་ཁག་ཚོགས་འདུ་ནང་ལུ་གྲོས་ཆོད་བཏོན་ཏེ་ འཕྲུལ་ཆས་ཨེས་ཀེ་བེ་ཀྲར་འདི་ དུས་ཚོད་བཟོ་སྟེ་ལག་ལེན་འཐབ་དགོཔ་ཡོད་མི་འདི་ཙ་ལས་མ་བཏུབ་ལས་ སྟབས་མ་བདེཝ་འདུག་ཟེར་ཞུ་བ་ཕུལ་མི་ལུ་ སོ་ནམ་འགོ་དཔོན་གྱིས་ གཙང་ཁ་རྒཔོ་གི་ཞུ་མི་འདི་ངེས་བདེན་ཨིན་ དེ་ཡང་ ལས་རིམ་དང་འཁྲིལ་འགྱོ་མ་ཚུགས་མི་འདི་ གཙོ་བོ་རང་ འཕྲུལ་ཆས་འདི་གསརཔ་ཨིན་རུང་ འཕྲུལ་ཆས་གཏང་མི་འདི་གསརཔ་སྦེ་ ཉམས་མྱོང་མེད་འབད་བའི་སྒང་ལས་ དུས་ཚོད་ཁར་མཇུག་བསྡུ་ནི་ལུ་ལཱ་ཁག་འདུག་ དེ་དང་འབྲེལ་ འཆར་དངུལ་ཚུ་ རྩིས་ཁག་བསྡམ་ནི་གུར་ལྷོད་ཡོད་མི་ལུ་བརྟེན་ཨིན་པའི་དོགས་སེལ་གནང་ཡོདཔ་ཨིན།

༤༽ བརྡ་བྱང་སྐོར།

སྐུ་མགྲོན་ཆེ་འབྲིང་ཆུང་གསུམ་ག་ར་བྱོན་ཏེ་འབད་རུང་ རྒེད་འོག་ག་སྟེ་ལུ་ལྷོད་དོ་ག་ཤེས་ནིའི་དོན་ལུ་དམིགས་ཏེ་ རྒེད་འོག་གི་ས་མཚམས་ལས་ཕར་བརྡ་བྱང་བཟོ་དགོ་པའི་གྲོས་འཆམ་བྱུང་ཡི་ བརྡ་བྱང་བཟོ་ནིའི་ཅ་ཆས་ཚུ་ ལམ་སེལ་ལས་ཁུངས་ཀྱི་སྤྲོད་ནི་དང་ ལཱ་འདི་ རྒེད་འོག་གི་ཁ་ཐུག་ལས་ རྫོང་ཁག་ལས་ས་ཁྲ་བཟོ་སྤྲོད་མི་དང་འཁྲིལ་འཕྲལ་མགྱོགས་བཟོ་སྐྲུན་འབད་དགོ་པའི་གྲོས་ཆོད་གྲུབ།

**ཉིནམ་གཉིས་པ།**

རྫོང་ཁག་ནང་ལུ་ འཆར་གཞི་ ༡༢ པའི་ནང་ལུ་ མཉམ་རུབ་ མཉམ་འབྲེལ་ མཉམ་སྡེབ་ ཐོག་ལཱ་འབད་ནིའི་དོན་ལུ་ གཤམ་འཁོད་ལུང་ཕྱོགས་དང་ལས་འཛིན་ཁག་ཚུ་གིས་ རང་སོའི་ འཆར་སྣང་དང་དམིགས་སྐྱེད་ ལཱ་འགན་ དེ་ལས་འཆར་གཞི་ ༡༢ པའི་ནང་ལུ་ ལས་སྣ་ཚུ་ག་ཅིག་རང་ཚུད་དེ་ཡོད་ག་ཚུ་ ག་ར་ཚོགས་དམངས་ལུ་ཁ་གསལ་སྦེ་གསལ་ཞུ་འབད་ཡོདཔ་ཨིན། དེ་ལས་ སོ་ནམ་འགོ་དཔོན་གྱི་ གཙོ་རིམ་ལས་སྡེ་བསྐྱིན་འགྲུལ་གྱི་གནས་ཚད་དང་ལམ་ལུགས་ཚུ་གི་སྐོར་ལས་ཡང་གོ་བརྡ་སྤྲོད་ཡོདཔ་མ་ཚད་ འཆར་གཞི་ ༡༢ པའི་ ནང་ལུ་ལཱ་ཚུ་ག་དེ་སྦེ་འབད་དགོཔ་ཨིན་ཚུ་གི་སྐོར་ལས་ཡང་སྙན་ཞུ་ཕུལ་ཡོད། དེ་ལས་ དར་དཀར་དཔལ་ལ་ ལྷ་མོའི་རྫིང་ཁ་ ལམ་བཟོ་སྐྲུན་གྱི་གནས་ཚད་ཚུ་ཡང་་ཁ་གསལ་སྦེ་ ལས་འགུལ་བཟོ་རིག་འགོ་དཔོན་ནས་སྙན་ཞུ་ཚུ་ཕུལ་གནང་ཡོད།

༡༽ ལམ་སེལ་ལས་ཁུངས། ༢༽ གློག་མེ་ལས་འཛིན། ༣༽ འབྲུག་བརྒྱུད་འཕྲིན། ༤༽ ལམ་འགྲུལ་ཉེན་སྲུང་དང་སྐྱེལ་འདྲེན་དབང་འཛིན། ༥༽ འབྲུག་གོང་འཕེལ་དངུལ་ཁང་། ༦༽ མངའ་སྡེ་ནགས་ཚལ་ཡིག་ཚང་།

དེ་དང་འབྲེལ་ ངན་ལྷད་བཀག་བསྡམ་ལྷན་ཚོགས་ཀྱི་ཁ་ཐུག་ལས་ཡང་ དྲང་སྤྱོད་རྟག་ཞིབ་སྙན་ཞུ་ཚུ་ཁ་གསལ་སྦེ་གོ་བརྡ་སྤྲོད་གནང་ཡོདཔ་ཨིན།

**གསལ་ཞུ་དང་འབྲེལ་བའི་གྲོས་ཆོད།**

༡ ༽ ལམ་སེལ་ལས་ཁུངས་ཀྱི་ཁ་ཐུག་ལས་ དར་དཀར་རྫོང་ཁག་གི་རྒེད་འོག་ ༡༤ ནང་ལུ་ ལམ་དང་འབྲེལ་བའི་བཅའ་ཁྲིམས་དང་བཅའ་ཡིག་ཚུ་ མི་སེར་ཚུ་ལུ་གོ་བརྡ་སྤྲོད་ནིའི་ལས་རིམ་བཟོ་སྟེ་ འབྲེལ་ཡོད་རྒེད་འོག་དང་གྲོས་བསྟུན་ཐོག་ལག་ལེན་འཐབ་དགོ་པའི་གྲོས་ཆོད་གྲུབ།

༢༽ དར་དཀར་ཁྲོམ་ནང་ལུ་ དར་དཀར་རྫོང་དང་ སློབ་གྲྭ་བཟུམ་སྦེ་ ད་ར་ཆུ་ལས་གློག་མེ་ བྱིན་ནིའི་དོན་ལུ་ ས་ཆ་དགོ་པའི་ཐད་ཁར་ གློག་མེ་ལས་འཛིན་དང་ཁྲོམ་སྡེ་འཐུས་མི་གཉིས་གྲོས་བསྟུན་འབད་དེ་ རྫོང་ཁག་ལུ་སྙན་ཞུ་ཕུལ་དགོ་པའི་གྲོས་འཆམ་བྱུང་ཡི།

**མཇུག་བསྡུའི་གསུང་བཤད།**

ཁྲི་འཛིན་གྱིས་ ད་རེས་རྫོང་ཁག་ཚོགས་འདུ་ཐེངས་ ༤ པ་འདི་ལེགས་ཤོམ་སྦེ་གྲོས་ཐགས་བཅད་ཚུགས་མི་འདི་གཙོ་བོ་རང་དྲགོས་རྫོང་བདག་ དྲགོས་རྫོང་རབ་ དེ་ལས་ ལས་ཁུངས་ཁག་གི་འགོ་དཔོན་ཚུ་གི་རྒྱབ་སྐྱོར་ལས་བརྟེན་ཨིནམ་ལས་ འཐུས་མི་ཡོངས་ནས་བཀྲིན་དགའ་ཚོར་ཡོད་ལུགས་ཚུ་ཞུ་གནང་ཡི་ ཤུལ་ལས་རང་འབད་རུང་གཅིག་གིས་གཅིག་ལུ་རྒྱབ་སྐྱོར་མཛད་དེ་དཀའ་ངལ་གང་ཡང་མེད་པར་འཚོགས་ཚུགས་པའི་རེ་བ་བཅས་ རྗེས་མའི་ཚོགས་འདུ་ནང་ལུ་ འདི་ནང་འཛོམས་མི་ག་ར་ལུས་ལ་ན་ཚ་མེད་སེམས་ལ་སྡུག་བསྔལ་མེད་པར་ལོག་ཡངས་ཡངས་མཇལ་ཚུགས་པའི་རེ་བ་དང་བཀྲིས་སྨོན་ལམ་བཅས་མཇུག་བསྡུ་གནང་ཡི།

**རྫོང་ཁག་ཚོགས་འདུའི་འཐུས་མི་ཚུ་གི་ཐོ།**

༡༽ ལྷ་དབང་རྡོེ་ ཁྲི་འཛིན། དཀར་ན་རྒཔོ།

༢༽ དོན་གྲུབ། ཁྲི་འཛིན་འོགམ། ལ་རྒྱབ་དམངས་མི།

༣༽ ཕུར་བ། བརྩེ་བཟང་རྒཔོ།

༤༽ རྟ་མགྲིན། སྒོ་གཞི་རྒཔོ།

༥༽ བཱལ་བྷ་དུར་ར་ན། བཙན་མདའ་སྒང་རྒཔོ།

༦༽ པདྨ་དབང་མོ་ཏ་མང་། གེ་སར་གླིང་རྒཔོ།

༧༽ སུཀ་རཱཇ་རའི། རྡོ་རོ་ན་རྒཔོ།

༨༽ རྣམ་རྒྱལ་དཔལ་སྒྲོན། བཀྲིས་ལྡིང་རྒཔོ།

༩༽ ཀརྨ་ཚེ་རིང་། འབྲུག་རྗེས་སྒང་རྒཔོ།

༡༠༽ ཏའུ་ལ། གཙང་ཁ་རྒཔོ།

༡༡༽ དཱན་བྷ་དུར་གུ་རུང་། ལ་རྒྱབ་རྒཔོ།

༡༢༽ དཱི་ལིཔ་ཀུ་མར་གུ་རུང་། ནི་ཅུ་ལ་རྒཔོ།

༡༣༽ སུར་ཇ་བྷ་དུར་གླིང་བུ། ལྷ་མོའི་རྫིང་ཁ་རྒཔོ།

༡༤༽ རྣམ་རྒྱས། འཁྱིལ་སྦིས་ས་རྒཔོ།

༡༥༽ པུར་ན་སི་ཝའི་བྷ། བཙན་མདའ་སྒང་དམངས་མི།

༡༦༽ འཇིགས་མེད་ཚེ་རིང་། འབྲུག་རྗེས་སྒང་དམངས་མི།

༡༧༽ པད་མ་ཀུ་མར་ཐཱ་པ། གཙང་ཁ་དམངས་མི།

༡༨༽ པ་དམ་བྷ་དུ་པའོ་རོལ། ནི་ཅུ་ལ་དམངས་མི།

༡༩༽ ཀ་མཱལ་དོཇ་རའི། རྡོ་རོ་ན་དམངས་མི།

༢༠༽ ཕུར་བསྟན་པ་ཤེས་པ། གེ་སར་གླིང་རྒཔོ།

༢༡༽ རི་ཀེ། བརྩེ་བཟང་དམངས་མི།

༢༢༽ དངོས་གྲུབ་ཚེ་རིང་། འཁྱིལ་སྦིས་ས་དམངས་མི།

༢༣༽ ཤཱ་བྷ་དུར་སུ་བྷ། ཀརྨ་གླིང་དམངས་མི།

༢༤༽ རཱཇ་མཱན་བློན། བཀྲིས་ལྡིང་དམངས་མི།

༢༥༽ སཱན་ཏ་བྷ་དུར་སུ་བྷ། སྒོ་གཞི་དམངས་མི།

༢༦༽ ལཱགས་མཱན་ཀོའི་ར་ལ། ལྷ་མོའི་རྫིང་ཁ་དམངས་མི།

༢༧༽ པ་སངས་དབང་འདུས། ཁྲོམ་སྡེ་ངོ་ཚབ།